[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.4.2009

COM(2009)171 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την αναθεώρηση του πολυετούς δημοσιονομικού πλαισίου (2007-2013)

Τροποποιημένη πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την αναθεώρηση του πολυετούς δημοσιονομικού πλαισίου (2007-2013)

Χρηματοδότηση έργων στον τομέα της ενέργειας στο πλαίσιο του ευρωπαϊκού σχεδίου για την ανάκαμψη της οικονομίας (τροποποιημένη πρόταση)

Η Επιτροπή στην πρότασή της, της 10ης Δεκεμβρίου 2009, σχετικά με την αναθεώρηση του δημοσιονομικού πλαισίου για τη «Χρηματοδότηση διευρωπαϊκών σχεδίων ενεργειακής διασύνδεσης και ευρυζωνικής υποδομής στο πλαίσιο του ευρωπαϊκού σχεδίου για την ανάκαμψη της οικονομίας»[1], πρότεινε την αύξηση των ετήσιων ανώτατων ορίων του δημοσιονομικού πλαισίου για τις πιστώσεις ανάληψης υποχρεώσεων του τομέα 1Α κατά 3 000 εκατ. EUR για το 2009 και κατά 2 000 εκατ. EUR για το 2010. Αυτή η αύξηση επρόκειτο να αντισταθμιστεί από τη μείωση των ετήσιων ανώτατων ορίων των πιστώσεων ανάληψης υποχρεώσεων του τομέα 2 κατά 3 500 εκατ. EUR για το 2008 και κατά 1 500 εκατ. EUR για το 2009, σύμφωνα με το σημείο 23 δεύτερη παράγραφος της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση της 17ης Μαΐου 2006[2].

Βάσει των πρώτων συζητήσεων για την προαναφερόμενη πρόταση με την αρμόδια για τον προϋπολογισμό αρχή, η Επιτροπή υπέβαλε δέσμη προτάσεων στις 28 Ιανουαρίου 2009 για τη θέσπιση της νομικής βάσης για τις σχετικές επενδύσεις[3]. Οι προτάσεις αυτές συνεπάγονταν μια πρώτη προσαρμογή της πρότασης της Επιτροπής για αναθεώρηση του πολυετούς δημοσιονομικού πλαισίου. Το ποσό της αύξησης των ανώτατων ορίων για τον τομέα 1A σχετικά με τη χρηματοδότηση έργων στον τομέα της ενέργειας θα περιοριζόταν σε 3 500 εκατ. EUR. Επίσης, ποσό 1 500 εκατ. EUR θα διατίθετο εντός του τομέα 2 για την ανάπτυξη του ευρυζωνικού διαδικτύου στις αγροτικές περιοχές και την ενίσχυση των ενεργειών που σχετίζονται με τις «νέες προκλήσεις», οι οποίες καθορίστηκαν στο πλαίσιο της αξιολόγησης της ενδιάμεσης μεταρρύθμισης της Κοινής Γεωργικής Πολιτικής κατά το 2003 («διαγνωστικός έλεγχος») και θα εφαρμόζονταν από το Ευρωπαϊκό Γεωργικό Ταμείο Αγροτικής Ανάπτυξης.

Μετά από περαιτέρω συζητήσεις, το Ευρωπαϊκό Κοινοβούλιο, το Συμβούλιο και η Επιτροπή συμφώνησαν στην τριμερή συνάντηση, της 2ας Απριλίου 2009, να χρηματοδοτήσουν τη δέσμη ως εξής[4] :

1. Η δέσμη, που αποβλέπει στην παροχή συμπληρωματικής ώθησης στην οικονομία και στη βελτίωση της ενεργειακής ασφάλειας, ανέρχεται σε 5 000 εκατ. EUR σε τρέχουσες τιμές :

α) 3 980 εκατ. EUR θα διατεθούν για τη χρηματοδότηση ενεργειακών έργων στο πλαίσιο του τομέα 1A του δημοσιονομικού πλαισίου: 2 000 εκατ. EUR για το 2009 και 1 980 εκατ. EUR για το 2010.

β) Επιπρόσθετα, 1 020 εκατ. EUR θα διατεθούν εντός του τομέα 2 για την ανάπτυξη του ευρυζωνικού διαδικτύου στις αγροτικές περιοχές και την ενίσχυση των ενεργειών που σχετίζονται με τις «νέες προκλήσεις», οι οποίες καθορίστηκαν στο πλαίσιο του διαγνωστικού ελέγχου.

2. Η χρηματοδότηση του συνολικού ποσού των 5 000 εκατ. EUR θα διασφαλισθεί όσο το δυνατό συντομότερα :

α) Το ανώτατο όριο του τομέα 1Α για το 2009 θα αυξηθεί κατά ποσό 2 000 εκατ. EUR, το οποίο θα αντισταθμιστεί από μείωση του ανώτατου ορίου του τομέα 2 για το 2009 κατά το ίδιο ποσό σύμφωνα με τα σημεία 21 έως 23 της διοργανικής συμφωνίας. Συμπληρωματικά, 600 εκατ. EUR θα προστεθούν στον προϋπολογισμό του 2009 όσον αφορά την αγροτική ανάπτυξη για τη χρηματοδότηση του ευρυζωνικού διαδικτύου και την ενίσχυση των ενεργειών που σχετίζονται με τις «νέες προκλήσεις». Το πολυετές δημοσιονομικό πλαίσιο θα αναθεωρηθεί και ταυτόχρονα ο προϋπολογισμός του 2009 θα τροποποιηθεί αναλόγως βάσει της παρούσας τροποποιημένης πρότασης της Επιτροπής και του προσχεδίου διορθωτικού προϋπολογισμού στον προϋπολογισμό του 2009.

β) Η χρηματοδότηση του υπόλοιπου ποσού (2 400 εκατ. EUR) θα εξασφαλισθεί μέσω μηχανισμού αντιστάθμισης στο στάδιο της συνδιαλλαγής της διαδικασίας του προϋπολογισμού του 2010 με τη χρήση όλων των δημοσιονομικών μέσων που προβλέπονται στο νομικό πλαίσιό της, που πρέπει να ολοκληρωθεί, εάν χρειαστεί, το αργότερα κατά το στάδιο της συνδιαλλαγής της διαδικασίας του προϋπολογισμού του 2011:

- Το Ευρωπαϊκό Κοινοβούλιο, το Συμβούλιο και η Επιτροπή θα εξετάσουν όλους τους διαθέσιμους πόρους που θα μπορούσαν να χρησιμοποιηθούν για την αντιστάθμιση.

- Πριν να εξετασθεί η χρήση του διαθέσιμου ποσού εντός του τομέα 2, θα αναληφθούν 420 εκατ. EUR για τη χρηματοδότηση του ευρυζωνικού διαδικτύου και την ενίσχυση των ενεργειών που σχετίζονται με τις «νέες προκλήσεις», που θα καθορισθούν στο πλαίσιο του διαγνωστικού ελέγχου το 2010.

- Για την αντιστάθμιση του ποσού των 1 980 εκατ. EUR, θα χρησιμοποιηθούν τα υπόλοιπα περιθώρια κάτω από τα ανώτατα όρια του 2009 και τα διαθέσιμα περιθώρια του 2010 (τηρουμένου δεόντως του σημείου 13 της διοργανικής συμφωνίας) και εάν χρειαστεί, όλα τα υπόλοιπα δημοσιονομικά διαθέσιμα, συμπεριλαμβανομένων των διαθέσιμων περιθωρίων του 2011. Ο μηχανισμός αντιστάθμισης χρησιμοποιείται με την επιφύλαξη των δημοσιονομικών κονδυλίων των υπαγόμενων στη συναπόφαση προγραμμάτων και της ετήσιας διαδικασίας του προϋπολογισμού.

- Δεν θα σημειωθεί υπέρβαση του συνολικού ανώτατου ορίου του δημοσιονομικού πλαισίου 2007-2013.

Η παρούσα τροποποιημένη πρόταση καλύπτει την αναθεώρηση του δημοσιονομικού πλαισίου 2007-2013, η οποία προβλέπεται ως μέρος του πρώτου σταδίου της προαναφερόμενης συμφωνίας χρηματοδότησης μεταξύ των τριών οργάνων.

Το τρέχον περιθώριο του τομέα 2 για το έτος 2009 ανέρχεται σε 3 517 εκατ. EUR. Εάν συνυπολογισθούν τα 600 εκατ. EUR που προτείνεται να χρησιμοποιηθούν εντός του τομέα 2 για την ευρυζωνική υποδομή και τις «νέες προκλήσεις» στο πλαίσιο του διαγνωστικού ελέγχου σε συνδυασμό με την προβλεπόμενη μείωση του ανώτατου ορίου κατά 2 000 εκατ. EUR, για το 2009, παραμένει διαθέσιμο περιθώριο μεγαλύτερο των 900 εκατ. EUR κάτω από το ανώτατο όριο του τομέα 2. Αυτό το περιθώριο θεωρείται ότι επαρκεί για την αντιμετώπιση απροσδόκητων γεγονότων στον γεωργικό τομέα. Σε κάθε περίπτωση, η Επιτροπή έχει δεσμευθεί ότι θα λάβει όλα τα απαραίτητα μέτρα για να διασφαλίσει ότι τηρούνται οι αποφάσεις που λαμβάνονται για τις δαπάνες της ΚΓΠ και τη χρηματοδότησή τους, συμπεριλαμβανομένης της συμφωνίας για τον διαγνωστικό έλεγχο.

Όσον αφορά τις πιστώσεις πληρωμών, το σημείο 23 τέταρτη παράγραφος της διοργανικής συμφωνίας προβλέπει ότι κάθε αναθεώρηση πρέπει να διατηρεί την ισορροπία μεταξύ αναλήψεων υποχρεώσεων και πληρωμών. Τα ανώτατα όρια των πιστώσεων πληρωμών πρέπει να τροποποιηθούν βάσει του προφίλ πληρωμών που προβλέπονται για τις συμπληρωματικές αναλήψεις υποχρεώσεων στο πλαίσιο του τομέα 1A και της μείωσης των πληρωμών που αντιστοιχούν στη μείωση των πιστώσεων ανάληψης υποχρεώσεων για τον τομέα 2 το 2009 (2 000 εκατ. EUR).

Δεν προβλέπεται αύξηση των ανώτατων ορίων πληρωμών όσον αφορά τα 1 020 εκατ. EUR για την ανάπτυξη του ευρυζωνικού διαδικτύου στις αγροτικές περιοχές και την ενίσχυση των ενεργειών που σχετίζονται με τις «νέες προκλήσεις» του διαγνωστικού ελέγχου.

Ο κατωτέρω πίνακας συνοψίζει τις προτεινόμενες μεταβολές στα ανώτατα όρια για τις πιστώσεις ανάληψης υποχρεώσεων και πληρωμών του δημοσιονομικού πλαισίου. Τα ποσά εκφράζονται σε τρέχουσες τιμές:

[pic]

Συνολικά, η αναθεώρηση θα είναι ουδέτερη όσον αφορά τα συνολικά ανώτατα όρια των πιστώσεων ανάληψης υποχρεώσεων και των πιστώσεων πληρωμών που εκφράζονται σε τρέχουσες τιμές.

Οι ανωτέρω μεταβολές οδηγούν στον κατωτέρω πίνακα του δημοσιονομικού πλαισίου σε τρέχουσες τιμές, ο οποίος ενσωματώνει την τεχνική προσαρμογή του δημοσιονομικού πλαισίου για το 2010 σε συνάρτηση με την εξέλιξη του ΑΕΕ που έγιναν σύμφωνα με το σημείο 16 της διοργανικής συμφωνίας[5].

Η επίσημη απόφαση για την αναθεώρηση του δημοσιονομικού πλαισίου πρέπει να παραπέμπει στον βασικό πίνακα που συμφωνήθηκε στη διοργανική συμφωνία, ο οποίος εκφράζεται σε σταθερές τιμές του 2004. Τα ποσά σε τρέχουσες τιμές μετατρέπονται επομένως σε τιμές του 2004 βάσει σταθερού αποπληθωριστή 2% ετησίως, σύμφωνα με το σημείο 16 της διοργανικής συμφωνίας.

[pic]

Τροποποιημένη πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής, της 17ης Μαΐου 2006, για δημοσιονομική πειθαρχία και χρηστή δημοσιονομική διαχείριση[6], και ιδίως τα σημεία 21, 22, πρώτο και δεύτερο εδάφιο και το σημείο 23,

την πρόταση της Επιτροπής[7],

Εκτιμώντας τα εξής:

(1) Στην τριμερή συνάντηση της 2ας Απριλίου 2009, το Ευρωπαϊκό Κοινοβούλιο, το Συμβούλιο και η Επιτροπή συμφώνησαν ως προς τη χρηματοδότηση, στο πλαίσιο του ευρωπαϊκού σχεδίου οικονομικής ανάκαμψης για τον εκσυγχρονισμό των υποδομών και την ενεργειακή αλληλεγγύη, έργων στον τομέα της ενέργειας και του ευρυζωνικού διαδικτύου καθώς και για την ενίσχυση ενεργειών που σχετίζονται με τις «νέες προκλήσεις», οι οποίες καθορίστηκαν στο πλαίσιο της αξιολόγησης της ενδιάμεσης μεταρρύθμισης της Κοινής Γεωργικής Πολιτικής του 2003 («διαγνωστικός έλεγχος»)[8]. Η χρηματοδότηση απαιτεί, ως πρώτο βήμα, την αναθεώρηση του πολυετούς δημοσιονομικού πλαισίου 2007-2013 σύμφωνα με τα σημεία 21, 22 και 23 της διοργανικής συμφωνίας, ώστε να αυξηθεί το ανώτατο όριο για το έτος 2009 όσον αφορά τις πιστώσεις ανάληψης υποχρεώσεων εντός του υποτομέα 1Α κατά ποσό 2 000 εκατ. EUR σε τρέχουσες τιμές.

(2) Η αύξηση του ανώτατου ορίου του υποτομέα 1Α θα αντισταθμιστεί πλήρως από τη μείωση του ανώτατου ορίου για τις πιστώσεις ανάληψης υποχρεώσεων εντός του τομέα 2 για το έτος 2009 κατά 2 000 εκατ. EUR.

(3) Για να διατηρηθεί η ισορροπία μεταξύ αναλήψεων υποχρεώσεων και πληρωμών, τα ετήσια ανώτατα όρια για τις πιστώσεις πληρωμών θα προσαρμόζονται. Η προσαρμογή θα είναι ουδέτερη.

(4) Επομένως, το παράρτημα I της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση πρέπει να τροποποιηθεί αναλόγως[9],

ΑΠΟΦΑΣΙΖΟΥΝ :

Άρθρο μόνο

Το παράρτημα I της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση αντικαθίσταται από το παράρτημα της παρούσας απόφασης.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

[pic][pic][pic][pic]

[1] COM(2008) 859 τελικό/2.

[2] ΕΕ C 139 της 14.6.2006, σ. 1.

[3] Ανακοίνωση στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Επενδύοντας σήμερα για την Ευρώπη του αύριο», COM(2009) 36 τελικό. Πρόταση κανονισμού του Ευρωπαϊκού Κοινοβουλίου και του Συμβουλίου περί θέσπισης προγράμματος ενίσχυσης της οικονομικής ανάκαμψης με τη χορήγηση κοινοτικής χρηματοδοτικής συνδρομής για έργα στον τομέα της ενέργειας: COM(2009) 35 τελικό. Πρόταση κανονισμού του Συμβουλίου σχετικά με την τροποποίηση του κανονισμού (ΕΚ) αριθ. 1698/2005 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), και πρόταση απόφασης του Συμβουλίου σχετικά με την τροποποίηση της απόφασης 2006/493/ΕΚ για τον προσδιορισμό του ποσού της κοινοτικής στήριξης στην αγροτική ανάπτυξη για το διάστημα από 1ης Ιανουαρίου 2007 έως 31ης Δεκεμβρίου 2013, την ετήσια κατανομή του και το ελάχιστο ποσό που διατίθεται στις επιλέξιμες για το στόχο σύγκλισης περιφέρειες: COM(2009) 38 τελικό.

[4] Η συμφωνία λαμβάνει τη μορφή δήλωσης που θα προσαρτηθεί στη διοργανική συμφωνία για δημοσιονομική πειθαρχία και χρηστή δημοσιονομική διαχείριση. Τα έργα που είναι επιλέξιμα για κοινοτική στήριξη καθορίζονται στις σχετικές νομοθετικές πράξεις.

[5] Ανακοίνωση της Επιτροπής στο Ευρωπαϊκό Κοινοβούλιο και το Συμβούλιο για την τεχνική προσαρμογή του δημοσιονομικού πλαισίου για το 2010 σε συνάρτηση με την εξέλιξη του ΑΕΕ, COM(2009) 148 τελικό της 1.4.2009.

[6] ΕΕ C 139 της 14.6.2006, σ. 1.

[7] COM(2008) 859 τελικό/2, όπως τροποποιήθηκε με το COM(2009) … τελικό.

[8] COM(2008) 800.

[9] Για το σκοπό αυτό, τα αριθμητικά στοιχεία που απορρέουν από την ανωτέρω συμφωνία μετατρέπονται σε τιμές του 2004.